REGOLAMENT TAL-KUMMISSJONI (KE) Nru 81/2006
tat-18 ta' Jannar 2006
li jemenda r-Regolament (KE) Nru 1538/91 fir-rigward tad-denominazzjonijiet li jistgħu jintużaw għall-kummerċjalizzazzjoni tal-laħam tat-tjur tal-farm fil-kuntest ta' restrizzjonijiet ta' aċċess ħieles għal ħruġ fil-beraħ tat-tjur tal-farm
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 1906/90 tas-26 ta’ Ġunju 1990 dwar l-istandards tal-marketing għal-laħam tat-tjur (1), u b'mod partikolari l-Artikolu 9 tiegħu,
Billi:
(1)
Ir-Regolament tal-Kummissjoni (KEE) Nru 1538/91 (2) stabbilixxa regoli dwar l-applikazzjoni tar-Regolament (KEE) Nru 1906/90.
(2)
Sabiex il-konsumatur jiġi protett minn dikjarazzjonijiet li jistgħu jsiru bl-intenzjoni qarrieqa li jġibu prezz ogħla minn dawk il-prezzijiet applikabbli għal-laħam tat-tjur imrobbi b'mod “standard”, l-Artikolu 10 tar-Regolament (KEE) Nru 1538/91 jinnumera b'mod eżawrjenti d-denominazzjonijiet relattivi għall-metodu ta' trobbija. Barra minn hekk l-Anness IV għar-Regolament imsemmi jeħtieġ li l-indikazzjoni tal-metodu tat-trobbija tkun soġġetta għal kriterji speċifiċi.
(3)
Fost il-kriterji speċifiċi li jiddefenixxu l-kundizzjonijiet li bihom il-laħam tat-tjur jista' jiġi kkummerċjalizzat bid-denominazzjonijiet “Imrobbija b'aċċess għall-beraħ” (“Free-range”), “Imrobbija b'aċċess tradizzjonali għall-beraħ” (“Free-range tradizzjonali”) u “Imrobbija b'aċċess tradizzjonali għall-beraħ bla limitu” (“Free-range - libertà totali”), huwa essenzjali li t-tjur ikollhom aċċess għal ħruġ fil-beraħ għal ċertu perjodu matul il-ħajja tal-annimal.
(4)
Restrizzjonijiet, inkluż restrizzjonijiet veterinarji, adottati abbażi tal-leġiżlazzjoni Komunitarja biex titħares is-saħħa pubblika u tal-annimali, jistgħu jillimitaw l-aċċess għaċ-ċirkolazzjoni ħielsa tat-tjur.
(5)
Fejn il-produtturi ma jkunux jistgħu jibqgħu jissodisfaw il-kundizzjonijiet kollha tat-trobbija stipulati fl-Anness IV tar-Regolament (KEE) Nru 1538/91, dawn għandhom, fl-interess tal-konsumatur, jieqfu milli jużaw it-tikkettar fakultattiv dwar il-metodu tat-trobbija.
(6)
Sabiex jitqiesu l-konsegwenzi ekonomiċi possibbli li jista' jkollhom tali restrizzjonijiet temporanji, li mhumiex fil-kontroll tal-produtturi, billi s-settur kollu jeħtieġ perjodu raġonevoli ta' aġġustament, partikolarment fir-rigward tat-tikkettar, u sakemm il-kwalità tal-prodott ma tiġix influwenzata sostanzjalment, għandu jkun previst perjodu ta' tranżizzjoni li matulu l-produtturi jkunu jistgħu jkomplu bit-tikkettar dwar il-metodu tat-trobbija.
(7)
Fl-interess tal-konsumatur, l-applikazzjoni ta' din id-deroga għandha tkun għal żmien limitat.
(8)
Derogi speċifiċi mid-definizzjonijiet tal-metodi differenti tat-trobbija huma neċessarji.
(9)
Għalhekk ir-Regolament (KEE) Nru 1538/91 għandu jiġi emendat skont dan.
(10)
Il-miżuri stipulati f'dan ir-Regolament huma konformi mal-opinjoni tal-Kumitat ta' Ġestjoni għal-Laħam tat-Tjur u l-Bajd,
ADOTTAT DAN IR-REGOLAMENT:
Artikolu 1
L-Anness IV għar-Regolament (KEE) Nru 1538/91 qiegħed jiġi emendat kif ġej:
1)
Il-frażi introduttorja segwenti tiddaħħal wara t-titolu “Anness IV”:
“Il-kundizzjonijiet previsti fl-Artikolu 10 huma kif ġej:”;
2)
Jiżdied is-subparagrafu li ġej:
“F’każ ta’ restrizzjoni, inkluż f’każ ta’ restrizzjoni veterinarja, meħuda abbażi tad-dritt Komunitarju sabiex titħares is-saħħa pubblika u tal-annimali, bil-għan li jiġi ristrett l-aċċess tat-tjur għaċ-ċirkolazzjoni ħielsa, it-tjur imrobbija skont il-modi tal-produzzjoni deskritti fl-ewwel inċiż, punti c), d) u e), minbarra l-fargħuni mrobbija fil-guvi, jistgħu jkomplu jitqiegħdu fis-suq b’referenza partikolari għall-mod tat-trobbija tul ir-restrizzjoni veterinarja iżda fl-ebda każ lil hinn minn tnax-il xahar.”
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 18 ta' Jannar 2006.